**Vedtekter for Løtenfjellet hytteeierforening**

 Sist endret 25.02.2023

**§ 1 Navn**  
Foreningens navn er Løtenfjellet hytteeierforening.

**§ 2 Formål**.

Foreningen skal arbeide for medlemmenes felles interesser overfor grunneier (Løiten Almenning), løypeforening, kommune og andre etater man får henvendelser fra eller tar kontakt med. Foreningen skal være bindeleddet mellom medlemmene, grunneier og andre relevante instanser.

**§ 3 Medlemskap**  
De som har hytter i Løtenfjellet herunder Budortunet borettslag, leiligheter i Budor gjestegård eller campingvogn på Budor caravan kan være medlemmer av foreningen. For å være medlem må man betale en årlig kontingent fastsatt av årsmøtet.

**§ 4 Årsmøte**  
Årsmøte holdes hvert år innen utgangen av juni. Varsel om dato for årsmøte kunngjøres for medlemmene senest 45 dager før årsmøtet. Saker som medlemmer ønskes tatt opp på årsmøtet må sendes Styret senest 30 dager før årsmøtet. Innkalling til medlemmene skjer ved oppslag ved Gjestegården, ved kunngjøring på Facebook og på www.lotenfjellet.no minimum 8 dager før møtet Det kan i tillegg innkalles ved bruk av e-post der dette er mulig.

Frasigelse av verv må være leder av valgkomiteen i hende i god tid, senest 4 uker før årsmøtet.  
Årsmøtet ledes av en valgt møteleder.  
Møterett og stemmerett har alle medlemmer av Løtenfjellet hytteeierforening som har betalt årets kontingent.

Årsmøtet skal:  
a) Velge møteleder og to til å underskrive protokollen  
b) Behandle styrets årsmelding  
c) Behandle foreningens årsregnskap  
d) Behandle styrets forslag til arbeidsplan for det kommende år  
e) Fastsette medlemskontingent for det kommende år  
f) Behandle styrets forslag til budsjett for det kommende år. Budsjettet skal fastsette ramme for godtgjørelse til styret.  
g) Behandle saker fremmet av styret, jfr. § 7 nedenfor.  
h) Behandle innkomne saker  
i) Velge medlemmer og varamedlemmer til styret i samsvar med § 6 nedenfor  
j) Velge 2 revisorer for et år  
k) Velge et nytt medlem til valgkomiteen, jfr. § 8 nedenfor

Hvert medlem har på årsmøtet en stemme. Styrets medlemmer har ikke stemmerett når det gjelder årsmelding og regnskap.  
Årsmøtets beslutninger fastsettes med simpelt flertall. Ved stemmelikhet er styrelederens stemme avgjørende.  
Det føres protokoll fra møtet. Protokollen undertegnes av møteleder og minst to medlemmer som velges blant de frammøtte stemmeberettigede, jfr. §4a ovenfor.

**§ 5 Ekstraordinært årsmøte**Ekstraordinært årsmøte holdes når styret finner det nødvendig eller når minimum 1/3 av hytteeierforeningens medlemmer krever det. Innkalling skjer på samme måte som til ordinært årsmøte. § 4 gjelder så langt det passer.

**§ 6 Styret**Foreningen ledes av et styre på 5 medlemmer med 2 varamedlemmer. Styret består av leder, nestleder, kasserer, sekretær og et styremedlem.  
Styrets medlemmer og varamedlemmer velges for 2 år. Blant styrets medlemmer velges styreleder for et år. For å sikre kontinuitet velges 3 medlemmer og et varamedlem i år med oddetall, 2 medlemmer og et varamedlem i år med partall.  
I styret skal begge kjønn være representert, og det er en målsetting at de fleste hytteområder er representert.  
Styret er beslutningsdyktig når minst 3 medlemmer er til stede, hvorav leder eller nestleder.

**§ 7 Styrets oppgaver**Styret ivaretar foreningens interesser mellom årsmøtene, og skal arbeide for å gjennomføre de målsettinger årsmøtet har vedtatt.  
Styret skal utarbeide planer og målsettinger som fremmes på årsmøtet.  
Styret kan utarbeide instruks for valgkomiteen.  
Det skal føres referat fra styrets styremøter.  
For å få gjennomført større eller tyngre arbeidsoppgaver, kan styret oppnevne ad hoc-komiteer til avlastning og fordele oppgaver på disse.

Styret kan på vegne av medlemmene uttale seg om større reguleringssaker som angår Løtenfjellet. Hver enkelt hytteeier har ansvar for å følge med på /svare på nabovarsel eller annet som berører området rundt egen hytte.

Styret kan ikke holdes ansvarlig for eventuell manglende oppfølging som hvert enkelt medlem har i forhold til egen hytte. Styret kan ikke holdes rettslig eller økonomisk ansvarlig for forhold gitt i reguleringsuttalelser eller andre oppgaver Styret utfører på vegne av medlemmene i henhold til gjeldene vedtekter herunder gjennomføring av planer godkjent av årsmøtet.

**§ 8 Valgkomiteen**Valgkomiteen består av tre medlemmer med en funksjonstid på tre år. Det velges et nytt medlem på hvert årsmøte etter innstilling fra eksisterende valgkomite. Den som har sittet lengst fungerer som leder.

**§9 Vedtektsendringer**Vedtekter kan bare endres på ordinært eller ekstraordinært årsmøte med 2/3 flertall av fremmøtte medlemmer. Forslag til vedtektsendringer må være Styret i hende i henhold til §4

**§ 10 Oppløsning**Forslag om oppløsning av Løtenfjellet hytteeierforening må først behandles på ordinært årsmøte. Blir forslaget vedtatt med minst 2/3 flertall, skal det innkalles til ekstraordinært årsmøte ca. 3 måneder senere der saken behandles på nytt. Skal oppløsning skje må vedtaket der gjentas med minst 2/3 flertall.

**§11 Medlemsregistrering**

Medlemmene oppfordres til å underrette Styret om endringer i eiers navn, hjemmeadresse, epostadresse og telefonnumre samt forandringer i hyttas eierforhold. I tillegg oppfordres medlemmene til å opplyse om hytteadresse ved innmelding.